Document ID: 32008D0322

KOMISIJAS LĒMUMS
(2008. gada 18. aprīlis),
ar kuru pagarina piemērošanas termiņu Lēmumam 2006/502/EK, ar ko dalībvalstīm pieprasa veikt pasākumus, kas atļautu tirgot tikai bērniem drošas šķiltavas un aizliegtu tirgot jaunrades šķiltavas
(izziņots ar dokumenta numuru K(2008) 1442)
(Dokuments attiecas uz EEZ)
(2008/322/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2001. gada 3. decembra Direktīvu 2001/95/EK par produktu vispārēju drošību (1) un jo īpaši tās 13. pantu,
tā kā:
(1)
Saskaņā ar Komisijas Lēmumu 2006/502/EK (2) dalībvalstīm jāveic pasākumi, lai atļautu laist tirgū tikai bērniem drošas šķiltavas un aizliegtu laist tirgū jaunrades šķiltavas.
(2)
Lēmumu 2006/502/EK pieņēma saskaņā ar Direktīvas 2001/95/EK 13. panta nosacījumiem, kuros lēmuma piemērošanas termiņš ierobežots līdz vienam gadam, bet to iespējams apstiprināt uz papildperiodiem, kas arī nepārsniedz vienu gadu.
(3)
Lēmumu 2006/502/EK grozīja ar Lēmumu 2007/231/EK, tādējādi pirmoreiz pagarinot lēmuma piemērošanas termiņu par vienu gadu, proti, līdz 2008. gada 11. maijam.
(4)
Ņemot vērā līdz šim gūto pieredzi un panākumus alternatīvu risinājumu izstrādē saistībā ar bērniem drošām šķiltavām, lēmuma piemērošanas termiņš ir jāpagarina vēl par 12 mēnešiem.
(5)
Šajā lēmumā paredzētie pasākumi ir saskaņā ar atzinumu, ko sniegusi ar Direktīvu 2001/95/EK izveidotā komiteja,
IR PIEŅĒMUSI ŠO LĒMUMU.
1. pants
Lēmuma 2006/502/EK 6. panta 2. punkta tekstu aizstāj ar šādu: “Šo lēmumu piemēro līdz 2009. gada 11. maijam.”
2. pants
Dalībvalstis vēlākais līdz 2008. gada 11. maijam veic pasākumus, kas vajadzīgi šā lēmuma izpildei, un publicē tos. Par to dalībvalstis nekavējoties informē Komisiju.
3. pants
Šis lēmums ir adresēts dalībvalstīm.
Briselē, 2008. gada 18. aprīlī

Labels: 1
7
3
0
15